Bordele in Pietermaritzburg gesluitArgieffoto Agt beweerde bordele is reeds in Pietermaritzburg, KwaZulu-Natal, gesluit sedert ŉ provinsiale taakspan aangestel is om dié kwessie aan te roer. “Die polisie het Donderdag op drie plekke toegeslaan,” het maj. Thulani Zwane, woordvoerder van die polisie, gesê. “Tydens die klopjag is ŉ vrou, vermoedelik die eienaar van een van die beweerde bordele, in hegtenis geneem op aanklag van die bestuur van ŉ bordeel.” Die polisie het ook beslag gelê op skootrekenaars, dokumente en kwitansies. “Soortgelyke klopjagte duur voort in Pietermaritzburg en die omliggende gebiede,” het Zwane bygevoeg. Lt.genl. Mmamonnye Ngobeni, provinsiale polisiekommissaris, het die span vereer vir hul werk. “Ek waarsku almal wat onwettige bordele bedryf, om die plekke te sluit voordat die lang arm van die gereg hulle in hegtenis neem,” het sy gesê. Die taakspan bestaan onder andere uit Pietermaritzburg- taktiese reaksie-eenheid, lede van die SAPD, provinsiale kubereenheid, die departement van binnelandse sake en lede van die Msunduzi-munisipaliteit.